སློབ་གྲྭས་དངོས་སུ་དགུན་གནང་བཏང་བྱུང་།སློབ་གྲོགས་རྣམས་ནི་དགའ་དགའ་སྤྲོ་སྤྲོའི་ངང་ཁྱུ་དང་ཁྱུ་བྱས་ཏེ་དར་ཤུད་སྟེག་ཏུ་འགྲོ་བ་དང་སྡོང་རའི་ནང་དུ་མེ་སྒོང་བྱེད་དུ་འགྲོ་བ།གཡུལ་ཁར་སྤོ་ལོ་རྩེ་རུ་འགྲོ་བ་སོགས་ལ་ཁ་འཆམ་ནས་སློབ་གྲྭའི་ར་སྐོར་ནི་དེ་མ་ཉིད་དུ་སྟོང་སིང་ངེར་སྣང་།རྒྱ་མཚོ་ནི་སློབ་གྲོགས་ཚོ་དང་ལྷན་དུ་རྩེད་འཇོར་རོལ་ཏུ་མ་སོང་ལ།སློབ་གྲོགས་གཞན་དག་ཚོ་དང་མཉམ་དུ་ཞིང་སྡེའི་སྲང་ལམ་བརྒྱུད་དེ་ཁྱིམ་དུ་ཡང་ལོག་མ་སོང་།རྒྱ་མཚོ་གཅིག་པུ་སློབ་གྲྭའི་རྒྱབ་ལོགས་སུ་ཡོད་པའི་རྐང་ལམ་དེད་དེ་རྣང་ཞིང་གི་ཕྱོགས་སུ་འགྲོ་བཞིན་འདུགནུབ་ཁའི་ལྷག་ཟེར་གྱི་ཁྲོད་དུ་མིག་མངས་ཀྱི་དབྱིབས་སུ་མངོན་པའི་དགུན་གྱི་རྣང་ཞིང་རེ་རེ་ནི་སྐྱ་ཐེར་ཐེར་དུ་སྣང་ལ།དེ་ནི་ཨ་མས་བཀོལ་ཚར་བའི་འབར་ཞུན་གྱི་སྒམ་སྟོང་བ་མང་པོ་ཕྱོགས་གཅིག་ཏུ་སྤུངས་པ་དང་ཀུན་ནས་མཚུངས་ཤིང་།སུ་ཚང་གི་ཡིན་པ་མི་ཤེས་པའི་བ་གླང་འགའ་ཤས་ཀྱིས་སྐྱ་ཐེར་ཐེར་གྱི་རྣང་ཞིང་སྟེང་དུ་རྩྭ་སྐྱ་སྐམ་པོ་ཤུགས་ཀྱིས་བལྡད་ཀྱིན་འདུགབལྟས་ཀྱིན་བལྟས་ཀྱིན་དེ་ནི་རྒྱ་མཚོ་རྒྱུན་པར་རྩེ་རྒྱུར་དགའ་བའི་གྲོག་མའི་ཚོགས་ཀྱིས་འབར་ཞུན་གྱི་སྒམ་སྟོང་བའི་སྟེང་དུ་འདུར་རྒྱུག་བྱེད་པ་དང་དབྱེར་མ་མཆིས།རྒྱ་མཚོ་རྣང་ཞིང་གི་ཁྲོད་དུ་རང་དགར་འགྲོ་བཞིན་འདུགཁོས་འབར་ཞུན་གྱི་སྒམ་སྟོང་བའི་སྟེང་དུ་འདུར་རྒྱུག་བྱེད་ཀྱིན་པའི་གྲོག་མའི་ཚོགས་ཤུགས་ཀྱིས་གཅིར་འདོད་པ་བཞིན།ཁོས་གོམ་པ་སྤོ་དུས་ཤུགས་ཀྱིས་ས་འདོལ་ནང་དུ་སྤོས་འགྲོ་ལ།མཚམས་ལན་རེར་ས་རྡོག་དང་འཕྲད་ཚེ་དགྲ་བོར་འཕྲད་པ་ནང་བཞིན་འགྲོ་ཞོར་དུ་རྡོག་པས་གཞུས་འགྲོ་ཞིང་།རྣང་ཞིང་སྟེང་གི་བ་གླང་དག་ནི་འབར་ཞུན་གྱི་སྒམ་སྟོང་བའི་སྟེང་གི་གྲོག་མ་མིན་པ་ཤེས་ཏེ།རང་གི་ཞེ་སྡང་རྣང་ཞིང་སྟེང་གི་ས་རྡོག་སྟེང་དུ་བཀོལ་བ་དང་མཚུངས།འགྲོ་བཞིན་འགྲོ་བཞིན་དུ།ཁོས་རྐང་གི་ལྷམ་ལ་ཐེངས་གཅིག་བལྟས་འགྲོ་ཞིང་།ལྷམ་གྱི་སྟེང་དུ་ས་རྡུལ་འགོས་ནས་བལྟར་མི་བཟོད་ནའང་།རྒྱ་མཚོས་དེར་དོ་སྣང་མི་བྱེད་པར་མ་ཟད།སེམས་སུ་ལྷམ་རལ་འདི་ད་དུང་མི་ཐེད་པ་ཅི་ཡིན་ནམ་འདོད་ཀྱིན་པ་འདྲ།ཨ་བ་ཨ་མ།འདི་ད་རུང་སྲ་མོ་ཞིག་རེདརྒྱ་མཚོ་ལ་ཅུང་ཁྲོ་ལངས་པ་འདྲ།རང་ཉིད་གཅིར་རྒྱུར་དགའ་བའི་གྲོག་མ་ཞིག་གི་ཚེ་སྲོག་དང་བསྡུར་ན་སྒོར་ཉི་ཤུ་བྱིན་པའི་ལྷམ་འདིའི་ཚེ་སྲོག་ནི་ཅི་འདྲའི་སྲ་མོ་ཞིག་རེད་ཨང་།རྒྱ་མཚོ་མུ་མཐུད་དུ་མདུན་ཕྱོགས་སུ་དམིགས་མེད་དུ་འགྲོ་བཞིན་འདུག